อ้างพิโกฯตุ๋นเชิดเงินชาวบ้าน
คลังเตือนประชาชน ระวังแก๊งตุ๋นโอนค่าธรรมเนียมเงินกู้นาโน พิโกไฟแนนซ์ ก่อนปิดไลน์หนี
5 พ.ค. 2560

คลังเตือนประชาชน ระวังแก๊งตุ๋นโอนค่าธรรมเนียมเงินกู้นาโน พิโกไฟแนนซ์ ก่อนปิดไลน์หนีนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ขณะนี้มีแก๊งมิจฉาชีพแอบอ้างตัวเป็นผู้ให้บริการสินเชื่อรายย่อยนาโนไฟแนนซ์ พิโกไฟแนนซ์ ไปหลอกลวงชาวบ้านในหลายจังหวัดโดยเฉพาะภาคอีสาน ด้วยการเสนอให้เงินกู้ดอกเบี้ยต่ำหรือให้สิทธิประโยชน์ตอบแทนสูง แต่ชาวบ้านต้องโอนเงินค่าธรรมเนียมให้ก่อน และจากนั้นก็ปิดบัญชีหนีไป จึงขอเตือนให้ชาวบ้านระวังอย่าหลงเชื่อกลุ่มคนที่มีพฤติกรรมดังกล่าวน.ส.ปนัดดา โฆศิริมงคล รอง กรรมการผู้จัดการ บริษัท แมคคาเล กรุ๊พ ผู้ให้บริการสินเชื่อนาโนไฟแนนซ์ เงินกู้สมใจ กล่าวว่า ขณะนี้มีผู้แอบอ้างใช้โลโก้ของบริษัท คือ เงินกู้สมใจ ไปตั้งชื่อล็อกอินในโปรแกรมสนทนาไลน์ เพื่อหลอกลวงให้ชาวบ้านโอนเงินเข้ามาก่อนเพื่อแลกการอนุมัติสินเชื่อ จึงขอเตือนให้ประชาชนระมัดระวัง เพราะบริษัทไม่มีนโยบายเก็บเงินล่วงหน้า โดยขั้นตอนการปล่อยกู้ของบริษัทจะมีการตรวจสอบเอกสาร และเมื่อมีการอนุมัติเงินกู้ ก็สามารถรับเงินกู้โดยไม่เสียค่าใช้จ่ายใดๆ หากเจอพฤติกรรมดังกล่าวขอให้ท่านเข้าแจ้งความดำเนินคดีทันที"มีแก๊งมิจฉาชีพหลอกลวงผ่านโปรแกรมไลน์ว่า ปล่อยกู้ได้โดยที่คิดค่าธรรมเนียม 10% ของเงินกู้ ซึ่งมีผู้เสียหายที่ จ.อุดรธานี หลงเชื่อคิดว่าจะได้รับเงินกู้จริงจึงหลงเชื่อโอนเงินเข้าบัญชีแก๊งมิจฉาชีพไป 3,100 บาท แต่หลังจากโอนไปแล้วก็ไม่สามารถติดต่อได้เลย และเมื่อติดต่อมาบริษัทเพื่อสอบถามความคืบหน้าของการรับเงินกู้ จึงพบว่าถูกหลอก ซึ่งไม่แน่ใจว่าปัจจุบันมีผู้เสียหายอีกกี่รายที่ได้รับความเสียหาย" น.ส.ปนัดดา กล่าว